**Pendulul sorții**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În lumea noastră cât o gămălie,

Ne cernem vise tapetate-n scrum.

Funinginea înghite orbul drum,

Sub soarele pierdut prin galaxie.

Greblăm cu spor prin straturile minții.

Sperăm să recoltăm ceva de soi

Din gânduri vechi, zăcând prin cele noi,

Se luptă-n ele demonii cu sfinții.

Potirul vieții-l dăm pe gât îndată,

Uităm, subit, rezerve să păstrăm.

Licoarea ne seduce, delirăm

În soarta pendulând, debusolată.

Ruine-atârnă de sub giulgiul nopții,

Sunt resturi vii ce-au mai rămas din noi,

Coșari febrili din lada de gunoi

A celor păgubiți de umbra morții...